**ບົດປະກອບຄໍາເຫັນ**

**ຕາງໜ້າກຸ່ມຜະລິດໄຄແຜ່ນ ບ້ານ ມ່ວງຄໍາ ເມືອງ ຈອມເພັດ**

***ຮຽນ:*** ຄະນະປະທານກອງປະຊຸມທີ່ເຄົາລົບ ແລະນັບຖື

ບັນດາທ່ານຜູ້ແທນກອງປະຊຸມ ທີ່ນັບຖື

 ຂ້າພະເຈົ້າມີຄວາມຮູ້ສຶກພາກພູມໃຈເປັນຢ່າງຍິງທີ່ໄດ້ຕາງໜ້າໃຫ້ກຸ່ມຜະລິດໄຄແຜ່ນ ບ້ານ ມ່ວງຄໍາ ເຂົ້າຮ່ວມກອງປະຊຸມໃຫຍ່ຄັ້ງທີ່ 8 ຂອງຜູ້ແທນແມ່ຍິງແຂວງ ແລະໄດ້ຮັບອະນຸຍາດຈາກຄະນະປະທານກອງປະຊຸມໃຫ້ຂ້າພະເຈົ້າຂຶ້ນລາຍງານ ບົດ ຮຽນກ່ຽວກັບກຸ່ມຜະລິດໄຄແຜ່ນ ໃນບ້ານຂອງຂ້າພະເຈົ້າ.

 ກອ່ນໝົດ ຂ້າພະເຈົ້າ ຂໍສະແດງຄວາມຍອ້ງຍໍຊົມເຊີຍເປັນພິເສດຕໍ່ຜົນງານອັນຍິ່ງໃຫຍ່ຂອງແມ່ຍິງບັນດາເຜົ່າຍາດມາໄດ້ ດ່ັງທີ່ສະເໜີອອກໃນບົດລາຍງານການເມືອງຜ່ານມານັ້ນ.

ບ້ານມ່ວງຄໍາ ແມ່ນຂຶ້ນກັບກຸ່ມ ນາໄຊຈະເລີນ ເມືອງຈອມເພັດ, ປະຊາຊົນຕັ້ງຖິ່ນຖານບ້ານເຮືອນລຽບແຄມນໍ້າຂອງ ຫ່າງຈາກສໍານັກເມືອງປະມານ 14 ກິໂລແມັດ. ແຕ່ກ່ອນປະຊາຊົນສ່ວນຫຼາຍຢຶດຖືອາຊີບເຮັດໄຮ່, ປູກເຂົ້າແບບເລື່ອນລອຍເປັນອາຊີບຫຼັກ; ນອກຈາກນັ້ນ ເອື້ອຍນອ້ງແມ່ຍິງເຄີຍມີມູນເຊື້ອໃນການຜະລິດໄຄແຜ່ນມາແຕ່ດົນນານ ຊຶ່ງເປັນອາຫານທີ່ເປັນເອກະລັກຂອງຊາວ ຫລວງພະບາງ. ການຜະລິດໄຄແຜ່ນໃນເວລານັ້ນແມ່ນເຮັດກິນ, ເປັນຂອງຕອ້ນຂອງຝາກ ເຮັດພໍໃຜພໍລາວ ແລະຂາຍພາຍໃນເມືອງເທົ່ານັ້ນ.

 ມາຮອດປີ 2011 ທາງສະຫະພັນແມ່ຍິງແຂວງ ແລະສະຫະພັນແມ່ຍິງເມືອງ ຈອມເພັດ ໄດ້ສົມທົບກັບຄະນະພັກເມືອງ - ຄະນະປົກຄອງບ້ານ ສົ່ງເສີມການຜະລິດໄຄແຜ່ນໃຫ້ກາຍເປັນສິນຄ້າ; ໄດ້ຈັດຕັ້ງກຸ່ມຜະລິດ ໄຄແຜ່ນຂຶ້ນ, ໄດ້ແຕ່ງຕັ້ງຄະນະກໍາມະການຂັ້ນບ້ານ ຊີ້ນໍານໍາພາ, ຄະນະກຸ່ມຜະລິດ ຄຸ້ມຄອງ ແລະນໍາພາເຮັດຕົວຈິງ. ເບື້ອງຕົ້ນມີສະມາຊິກພຽງ 20 ຄົນ, ມາຮອດປະຈຸບັນໄດ້ເຜີ່ມຂຶ້ນມີ 42 ຄົນ.

ການສ້າງຕັ້ງກຸ່ມຜະລິດໄຄແຜ່ນຂອງພວກຂ້າພະເຈົ້າໃນເບື້ອງຕົ້ນພົບຄວາມຫຍຸ້ງຍາກຫລາຍຢ່າງ ເປັນຕົ້ນແມ່ນ ບໍ່ມີບົດຮຽນການເຕົ້າໂຮມສະມາຊິກ, ການຄຸ້ມຄອງບໍລິຫານກຸ່ມ, ຂາດທຶນຮອນມາຜະລິດໄຄແຜ່ນ. ຈາກນັ້ນຂັ້ນເທິງໄດ້ ເອົາໃຈໃສ່ແນະນໍາ, ຝືກອົບຮົມໃຫ້ຄວາມຮູ້, ຊຸກຍູ້ ແລະນໍາພາໄປຖອດຖອນບົດຮຽນພາຍໃນ ແລະຕ່າງແຂວງ, ເຂົ້າຮ່ວມງານຕະຫລາດນັດວາງສະແດງ ແລະໂຄສະນາສິນຄ້າຫລາຍຄັ້ງ, ພອ້ມກັນນັ້ນຍັງໄດ້ຮັບເງິນກອງທຶນ ເພືອ່ຊື້ເຄືອ່ງປຸງແຕ່ງຈໍານວນ ສິບສອງລ້ານ ກີບ ແລະໄດ້ຮັບອຸປະກອນການຜະລິດຈໍານວນໜຶ່ງ ເພືອ່ປັບປຸງຄຸນນະພາບ ແລະເຜີ່ມຈໍານວນການຜະລິດ. ຈາກນັ້ນ ໄດ້ເຮັດໃຫ້ການບໍລິຫານວຽກງງານດີຂຶ້ນ, ການຈັດຕັ້ງກຸ່ມມີຄວາມເຂັ້ມແຂງຂຶ້ນເລື້ອຍໆ, ລາຄາກໍ່ເຜີ່ມຂຶ້ນຈາກແຜ່ນລະ ພັນ ກີບ ມາເປັນ ສອງພັນຫ້າ ຫາ ສາມພັນ ກີບ, ຈໍານວນທີ່ຜະລິດເຜີ່ມຂຶ້ນຈາກ ຮອ້ຍ ແຜ່ນ ມາເປັນ ຮອ້ຍ ຫ້າສິບ ແຜ່ນ ຕໍ່ມື້.

ການສ້າງຕັ້ງກຸ່ມຜະລິດໄຄແຜ່ນແມ່ນໄດ້ຮັບຜົນດີຫລາຍຢ່າງ ໂດຍສະເພາະແມ່ນ ເອື້ອຍນອ້ງແມ່ຍິງເຂົ້າໃຈເລິກເຊີ່ງຕໍ່ແນວທາງນະໂຍບາຍຂອງພັກ, ໄດ້ຊ່ວຍເອື້ອຍນອ້ງຜູ້ທຸກຍາກມີທຶນ ຮອນມາຜະລິດ, ໄດ້ຊ່ວຍເຫລືອກັນປັບປຸງຄຸນນະພາບການຜະລິດໃຫ້ເປັນເອກະພາບ ແລະຂາຍລາຄາດຽວກັນ, ຄວາມສາມັກຄີພາຍໃນດີຂຶ້ນ, ຄອບຄົວຂອງສະມາຊິກໄດ້ຫລຸດພົ້ນອອກຈາກຄວາມທຸກຍາກ ລາຍຮັບໃນແຕ່ລະລະດູສະເລ່ຽ ສິບແປດ ລ້ານກີ ຕໍ່ຄອບຄົວ. ກອງທຶນກໍ່ຂະຫຍາຍຕົວທຸກປີ; ມາຮອດປະຈຸບັນມີ ສາມສິບ ລ້ານ ກີບ.

 ເຖິງແມ່ນວ່າກຸ່ມຜະລິດໄຄແຜ່ນຂອງພວກຂ້າພະເຈົ້າມີຜົນດີຫລາຍຢ່າງ ແຕ່ກໍ່ພົບຄວາມຫຍຸ້ງຍາກ ໂດຍສະເພາະແມ່ນບາງປີ ໄຄດິບມາຜະລິດບໍ່ພຽງພໍ ເຮັດໃຫ້ລາຍຮັບບາງປີໜອ້ຍ ບາງປີຫລາຍ ແຕ່ທຽບໃສ່ອາຊີບອື່ນພາຍໃນບ້ານກໍ່ຍັງເປັນອາຊີບທີ່ມີລາຍຮັບສູງ.

**ບັນດາທ່ານທີ່ເຄົາລົບ ແລະນັບຖື**

ການສ້າງຕັ້ງກຸ່ມຜະລິດແມ່ນເຫັນວ່າມີຄວາມສໍາຄັນຫລາຍໃນການສົ່ງເສີມໃຫ້ເອື້ອຍ ນອ້ງແມ່ຍິງພວກເຮົາມີຄວາມກ້າວໜ້າ ກາຍເປັນກໍາລັງປະກອບສ່ວນພັດທະນາບ້ານ ເຮັດໃຫ້ບ້ານ ມ່ວງຄໍາສາມາດປະກາດເປັນບ້ານພັດທະນາ ໃນປີ 2012. ພວກຂ້າ ພະເຈົ້າຈະຕັ້ງໜ້າສືບຕໍ່ຮັກສາການຈັດຕັ້ງ ແລະເສີມຂະຫຽາຍມູນເຊື້ອການຜະລິດຂອງ ທອ້ງຖິ່ນໃຫ້ຍືນຍົງ, ພອ້ມແລ້ວທີ່ຈະຖ່າຍທອດບົດຮຽນໃຫ້ຜູ້ອື່ນ. ຕໍ່ຜົນສໍາເລັດອັນຍິ່ງໃຫຍ່ຂອງພວກຂ້າພະເຈົ້ານີ້ມັນໄດ້ສະແດງໃຫ້ເຫັນຢ່າງຈະແຈ້ງແລ້ວວ່າຍ້ອນມີແນວທາງນະໂຍບາຍອັນສະຫລາດສອ່ງໃສຂອງພັກ, ຄວາມໃກ້ສິດຕິດແທດຂອງອົງ ການປົກຄອງແຕ່ລະຂັ້ນ, ຂະແໜງການທີ່ກ່ຽວຂອ້ງ ເຊິງເວລາໃດກໍ່ມີຄວາມເປັນຮ່ວງ ເປັນໄຍຕໍ່ກັບຊີວິດການເປັນຢູ່ຂອງແມ່ຍິງບັນດາເຜົ່າເວົ້າລວມ ເວົ້າສະເພາະການຮັກສາມູນເຊື້ອຄວາມດຸໝັ່ນຂອງປະຊາຊົນພາຍໃນບ້ານ ມ່ວງຄໍາ ທີ່ມີມາແຕ່ດົນຈົນກາຍ ເປັນຄໍາກອນ ທີ່ກ່າວຂານໄວ້ວ່າ:

 ໄທມ່ວງຄໍາກາຍເມືອໜ້າ ຢ່າລືມຂີງກັບຄ່າ

 ຕາຍຂື້ນຟ້າ ຢ່າລືມກະຕ່າລ້າງໄຄ

ສຸດທ້າຍນີ້, ຂ້າພະເຈົ້າອວຍພອນໄຊອັນປະເສີດແກ່ຄະນະປະທານກອງປະຊຸມ ບັນດາທ່ານແຂກຜູ້ມີກຽດ ຜູ້ແທນກອງປະຊຸມທຸກໆທ່ານຈົ່ງມີສຸຂະພາບແຂງແຮງ, ປະສົບຜົນສໍາເລັດໃນໜ້າທີ່ການງານທຸກປະການ

**ຂໍຂອບໃຈ**